Panyaza Lesufi nou die premier van GautengPanyaza Lesufi (Foto: Jairus Mmutle/GCIS Panyaza Lesufi is Donderdag tydens ŉ spesiale sitting van die Gautengse provinsiale wetgewer aangewys as premier van Gauteng. Lesufi was die LUR van onderwys in die provinsie. Hy is as premier verkies deur 38 stemme teenoor die 22 stemme vir Solly Msimanga (Demokratiese Alliansie) op hom te vestig. Die EFF het uitgeloop voor die verkiesing plaasgevind het. “Die tyd het aangebreek om die aflosstokkie oor te gee in ŉ span wat meer as twee dekades gelede begin het met Tokyo Sexwale, Mathole Motshekga, Mbhazima Shilowa, Paul Mashatile, Nomvula Mokonyane en David Makhura,” sê Thembinkosi “TK” Nciza, provinsiale sekretaris van die ANC. “In premier Lesufi het ons iemand wat die mense dien en homself onderskei het as ŉ betroubare en doeltreffende instrument in die hande van die ANC om die lewens van al ons mense te verbeter.” Maroela Media het vroeër berig David Makhura het Dinsdag bedank. Hy was meer as agt jaar premier van Gauteng. Makhura het gesê hy het deeglik met die leierskap van die ANC beraadslaag oor wanneer die beste tyd sal wees om uit te tree om ŉ gladde oorgang te verseker wat in die beste belang van Gauteng en sy inwoners sal wees. (Foto verskaf deur die ANC) Volgens Nciza is Lesufi se taak as die provinsiale voorsitter van die ANC in Gauteng om die gehalte van mense se lewens in die provinsie te verbeter en om dringend te reageer op die onmiddellike uitdagings waardeur mense in die gesig gestaar word – insluitend werkloosheid en misdaad. “Misdaad in Gauteng, insluitend gewelddadige misdaad, het onaanvaarbare hoë vlakke bereik. Sy onmiddellike taak is om Gauteng te red uit ŉ greep van misdadigers en bendes en om ons townships terug te neem van kriminele elemente wat ons mense in vrees laat leef.” Die ANC het voormalige premier David Makhura bedank vir sy leiding die afgelope agt jaar. Intussen het Solly Msimanga, leier van die DA in Gauteng, sê inwoners in die provinsie kan uitsien na dieselfde tipe dienslewering onder premier Lesufi. “Ons verwag nie dat Lesufi enigiets anders gaan doen nie. Gautengse inwoners gaan steeds ly onder die leierskap van die ANC. Korrupsie sal onverpoosd voortgaan en daar sal geen waarde vir geld wees wanneer tenders toegeken word nie.” Msimanga sê, net soos Makhura nie in staat was om beleide uit te voer of in te stel wat die lewens van inwoners verbeter het nie, sal Lesufi ook deur sy politieke meesters geblok word. “Hy sal nie in staat wees om strategiese besluite te neem wat tot voordeel strek van die inwoners van ons provinsie nie.” Volgens hom moet Lesufi seker maak dat alle leefstyloudits voor die einde van die jaar afgehandel word en dat beamptes aanspreeklik gehou word wat in die PPE-tenderskandaal geïmpliseer is, as hy verbind is daartoe om te verander hoe die provinsiale regering sake doen. “As Lesufi boonop regtig verbind is daartoe om ŉ nierassige en nie-gesegregeerde Gauteng te bou, moet hy in die openbaar sy vorige verdelende uitlatings oor Afrikaans in skole veroordeel. Dienslewering sal bly ly onder die leierskap van die ANC-geleide Gautengse regering. Ons inwoners het die mag om die huidige ANC-regering te vervang en vir ŉ bekwame DA-regering in 2024 te stem wat beter dienste sal lewer en lewens sal verbeter.” Anton Alberts, nasionale voorsitter van die VF Plus, meen die verkiesing van Lesufi as nuwe premier is die begin van ŉ nuwe fase in die VF Plus se stryd om te sorg dat Lesufi en die ANC tot die opposisiebanke gerelegeer word ná die 2024-verkiesing. “Die VF Plus sal alles in die stryd werp om dit reg te kry deur die maksimum stemme onder minderhede in die provinsie te werf deur Lesufi te ontbloot vir die swak leier wat hy is. Die kanse is goed dat die ANC onder 36% sal val in die 2024-verkiesing, veral met dié rasse-demagoog as leier.” Alberts sê die VF Plus sal dan as stabiele koalisievennoot die kern vorm om al die redelike opposisiepartye saam te snoer in ŉ koalisieregering wat die ANC kan vervang. In sy premierstoespraak het hy groot gewag gemaak van beter dienslewering en die uitwis van armoedige informele nedersettings. Die VF Plus het daarop gereageer deur te sê dat die ANC byna 30 jaar gehad het om dit te doen en daardie toets oortuigend gedruip het. “Lesufi se toespraak was oninspirerend en het niks nuuts op die tafel geplaas om die mense van Gauteng hoop te gee nie. Hy het eerder klem gelê op sy struggle-verlede. Daar was geen breë uiteensetting van die probleme van die provinsie en hoe dit aangepak gaan word nie. Nog minder enige daarstelling van ŉ visie vir die provinsie. Lesufi het bloot sydelings teruggeval op die ou 2030 ANC-plan wat duidelik nie gewerk het nie.” Alberts sê hierdie swak premierstoespraak was ŉ goeie aanduiding van die gebrek aan visie en energie waarmee Gauteng onder Lesufi bestuur gaan word. Die VF Plus begin nou in alle erns voorberei vir die ontseteling van die ANC in Gauteng in 2024.